Drie mans tydens rooftog doodgeskietDrie mans is Donderdagaand naby Welkom in die Vrystaat tydens ŉ rooftog teregstellingstyl doodgeskiet. Sers. Mamello Macheoane, ŉ polisiewoordvoerder, het Vrydag gesê vyf mans was onderweg om skrootmetaal by ŉ myn naby Welkom te gaan haal toe twee gewapende mans hulle genader het. “Die verdagtes het die vyf mans beveel om op die grond te lê en het op geld aangedring. Hulle het nie geld gehad om te oorhandig nie. Drie mans is daarna elk in hul agterkop geskiet,” het Macheoane gesê. Twee van die mans kon daarin slaag om weg te hardloop, maar een is geskiet en kritiek gewond. Hy is later na ŉ hospitaal in Bloemfontein geneem. Die polisie het ŉ R50 000 beloning aangebied vir inligting wat tot die inhegtenisname en suksesvolle vervolging van die verdagtes kan lei.